Aleksandre Vučiću nemoj da ti padne na pamet da ukradeš ijedan glas na izborima, to su glasovi građana Srbije, poručio je predsednički kandidat Saša Janković na mitingu u centru Beograda, pozivajući građane da glasaju porukom "svi za jednog jedan za sve".

00:00 Izvor: N1

On je rekao da je drugi krug poslednji krug za Vučića i da mu sada teče otkazni rok, jer se Srbija probudila.

Prenos predizbornog skupa kandidata za predsednika Srbije Saše Jankovića u Beogradu uživo je pratilo više od 220.000 ljudi preko njegove Fejsbuk stranice. Više od 11.000 ljudi "lajkovalo" je stranicu na kojoj je prenošen skup u centru Beograda, a oko 3.400 posetilaca podelilo je ("šerovalo") snimak.

"Spakuj se i idi, Srbiji je tebe dosta", poručio je Janković Aleksandru Vučiću. On mu je poručio i da ne treba da se plaši, jer će ga štititi "da ne prođe kao Čaušesku", "institucije koje mrziš i zakoni koje gaziš će te zaštititi".

Janković je rekao da na ovim izborima nije pitanje da li će on biti predsednik, već da li iko može da živi, a da ga ne teraju da ljubi skute jednom čoveku. Ovo je pitanje država ili bratija, rekao je Janković.

On je naglasio da Vučić nikada nije znao da se bori fer, "uvek u čoporu, iza tuđih leđa, jer se plaši slobodnh ljudi".

Janković je rekao da Vučić drži Srbiju u vanrednom stanju, seje strah i svakoga ko se drži Ustava proglašava izdajnikom. Prekardašio si Vučiću, dosta je, ocenio je Janković.

On je pozvao okupljene da kao slobodni ljudi prošetaju centrom grada i povorka predvođena bubnjarima i sa transpaterentom "Za Srbiju bez straha" je krenula.

Izvor: Tanjug/Sava Radovanović

Okupljenima su se pre Jankovića obratili Nikola Kojo, Aida Ćorović, Nikola Đuričko, Srbijanka Turajlić, Dušan Duda Ivković, Dušan Teodorović i druge javne ličnosti.

Sreto Malinović, general u penziji, kazao je okupljenim da „dugujemo podršku Jankoviću“: „To dugujemo i nastradalima iz helikoptera čiju posadu su žigosali kao pijance a onda ih tako pijane odlikovali. Reagovao sam ukazujući na izvrtanje činjenica i perfidije nosilaca vlasti. To je po svojoj dužnosti i savesti činio i Saša Janković naš zaštitnik i naš prijatelj i naš ako bog da budući predsednik“.

„Mi imamo nezavršen posao, počeli smo da čistimo kuću pre 17 godina, nismo očistili celu gajbu, đubre se goimla i množi i preti da nas podavi, sad je vreme da završimo taj posao“, kazao je okupljenim građanima glumac Sergej Trifunović.

Član Srpske akademije nauka u umetnosti Dušan Teodorović je naglasio da "moramo da pomognemo našoj Srbiji jer je strah među ljudima". Ovo je naša Srbija i ne damo je Vučiću, naglasio je Teodorović, prema čijim rečima, danas "državna radiotelevizija izveštava gore nego 1991".

Na samom početku pevač Vlado Georgijev otpevao je dve pesme. Obraćajući se građanima koji su ispunili Trg Republike i okolne ulice, Georgijev je ocenio da je vlast od Srbije napravila "sprdnju i lakrdiju" i da je došlo vreme da se to promeni.

Izvor: Tanjug/Sava Radovanović

Uz nastup dobošara, građani su nosili zastave s likom Saše Jankovića i s porukom "Za Srbiju bez straha", kao i zastave s likom premijera Aleksandra Vučića na kojima piše "Gotov je".

Mitingu na kojeme nema stranačkih obeležja, prisustvovalo je rukovodstvo Demokratske stranke predvođeno Draganom Šutanovcem.

Nakon skupa na Trgu usledila je šetnja centralnim gradskim ulicama, uz vatromet iznad Trga Nikole Pašića.